b'\n_START_ARTICLE_\nJezusov krst\n_START_PARAGRAPH_\nJezusov krst je dogodek, ko je Janez Krstnik krstil Jezusa v reki Jordan. Hkrati je Jezusov krst tudi ime praznika, ob katerem se kristjani spominjajo tega dogodka._NEWLINE_Evangelij po Mateju opisuje dogodek z naslednjimi besedami:_NEWLINE_Tedaj je pri\xc5\xa1el Jezus iz Galileje k Jordanu do Janeza, da bi se mu dal krstiti. Janez ga je hotel odvrniti od tega in je rekel: \xc2\xbbJaz bi se ti moral dati krstiti, pa ti hodi\xc5\xa1 k meni.\xc2\xab\xc2\xa0Jezus je odgovoril in mu dejal: \xc2\xbbP\xc3\xbasti zdaj, kajti spodobi se nama, da tako izpolniva vso pravi\xc4\x8dnost.\xc2\xab\xc2\xa0Tedaj mu je pustil. Po krstu je Jezus takoj stopil iz vode, in glej, odprla so se mu nebesa. Videl je Bo\xc5\xbejega Duha, ki se je spu\xc5\xa1\xc4\x8dal kakor golob in prihajal nadenj. In glej, glas iz nebes je rekel: \xc2\xbbTa je moj ljubljeni Sin, nad katerim imam veselje.\xc2\xab\xc2\xa0(Mt 3,13-17)_NEWLINE_Krst je bil pomembna prelomnica v Jezusovem \xc5\xbeivljenju. Pred krstom je \xc5\xbeivel Jezus precej neopazno kot obrtnik v Nazaretu, po krstu pa je za\xc4\x8del z javnim delovanjem: zbral je skupino u\xc4\x8dencev, njim in \xc5\xa1ir\xc5\xa1i javnosti je oznanjal svoj nauk, ozdravljal je bolne in delal \xc4\x8dude\xc5\xbee._NEWLINE_Krst je \xc5\xbee od nekdaj simbol o\xc4\x8di\xc5\xa1\xc4\x8denja: voda \xc4\x8dloveku (simboli\xc4\x8dno) izmije grehe. Jezus po kr\xc5\xa1\xc4\x8danskem verovanju ni bil gre\xc5\xa1en, zato ima njegov krst druga\xc4\x8den teolo\xc5\xa1ki pomen: s tem se je Jezus solidariziral z gre\xc5\xa1niki in se jim postavil za zgled. Iz Jezusovega krsta se je razvil kr\xc5\xa1\xc4\x8danski zakrament krsta._NEWLINE_Ob krstu se je zgodila tudi ena izmed razglasitev Jezusa za Bo\xc5\xbejega sina. Prva taka razglasitev se je zgodila \xc5\xbee, ko je angel oznanil Mariji, da bo spo\xc4\x8dela Bo\xc5\xbejega sina; druga ob Jezusovem rojstvu in poklonu svetih treh kraljev; pozneje pa \xc5\xa1e pri Jezusovi spremenitvi na gori._NEWLINE_V katoli\xc5\xa1kem in pravoslavnem koledarju je 6. januar praznik Gospodovega razgla\xc5\xa1enja (tudi: epifanija ali teofanija). V Rimskokatoli\xc5\xa1ki Cerkvi  \xc5\xa1teje za glavno vsebino praznika dogodek, ko so sveti trije kralji razglasili, da je Jezus Bo\xc5\xbeji sin, praznik Jezusovega krsta pa je na prvo nedeljo po 6. januarju. V pravoslavnih Cerkvah ve\xc4\x8dinoma oba praznika praznujejo na isti dan (6. januar po novem pravoslavnem koledarju; v tistih Cerkvah, ki uporabljajo \xc5\xa1e stari koledar, pa 19. januar). V nekaterih pravoslavnih Cerkvah praznujejo Jezusov krst en dan po prazniku svetih treh kraljev (7. januar/20. januar).'